b'\n_START_ARTICLE_\nNyderlandai\n_START_SECTION_\nKlimatas\n_START_PARAGRAPH_\nDa\xc5\xbeniausiai pu\xc4\x8dia pietvakari\xc5\xb3 v\xc4\x97jas, tod\xc4\x97l klimatas j\xc5\xabrinis su v\xc4\x97siomis vasaromis ir ne\xc5\xa1altomis \xc5\xbeiemomis. Ypa\xc4\x8d \xc5\xa1alies vakaruose (\xc5\xa0iaur\xc4\x97s j\xc5\xabros pakrant\xc4\x97) klimatas yra stipriau veikiamas Atlanto vandenyno. Toliau \xc4\xaf rytus, prie sienos su Vokietija, vandenyno \xc4\xaftaka ma\xc5\xbe\xc4\x97ja, \xc5\xbeiemos \xc5\xa1altesn\xc4\x97s, o vasaros \xc5\xa1iltesn\xc4\x97s. Vidutin\xc4\x97 sausio m\xc4\x97nesio temperat\xc5\xabra 1\xe2\x80\x933\xc2\xa0\xc2\xb0C, liepos m\xc4\x97nesio temperat\xc5\xabra 16\xe2\x80\x9317\xc2\xa0\xc2\xb0C. Vidutinis metinis krituli\xc5\xb3 kiekis 650\xe2\x80\x93750 mm. Sniegas i\xc5\xa1krenta retai, u\xc5\xbe\xc4\x97jus Sibiro anticiklonui.\n_START_SECTION_\nKalbos\n_START_PARAGRAPH_\nOficiali kalba yra oland\xc5\xb3. Ja kalba dauguma \xc5\xa1alies gyventoj\xc5\xb3, i\xc5\xa1skyrus kai kurias imigrant\xc5\xb3 grupes. \xc5\xa0iaur\xc4\x97je esan\xc4\x8dioje Fryzijos provincijoje oficiali ir Fryz\xc5\xb3 kalba, nors esama kai kuri\xc5\xb3 apribojim\xc5\xb3. Be to, pasak 2005 m. apklausos, 87\xc2\xa0% Nyderland\xc5\xb3 gyventoj\xc5\xb3 gali susikalb\xc4\x97ti angli\xc5\xa1kai, 70\xc2\xa0% \xe2\x80\x93 voki\xc5\xa1kai ir 11\xc2\xa0% \xe2\x80\x93 pranc\xc5\xabzi\xc5\xa1kai.\n_START_SECTION_\nTapyba ir menas\n_START_PARAGRAPH_\nDaug pasaulyje \xc5\xbeinom\xc5\xb3 dailinink\xc5\xb3 buvo olandai. Vienas garsiausi\xc5\xb3 viduram\xc5\xbei\xc5\xb3 meninink\xc5\xb3 buvo Hieronymus Bosch. XVII a., vadinamais aukso laikais, k\xc5\xabr\xc4\x97 tokie menininkai, kaip Rembrantas, Janas Vermejeris, Fransas Halsas, Carel Fabritius, Gerard Dou, Paulus Potter, Jakobas van Reisdalis ir Janas Stenas. \xc5\xbdym\xc5\xabs v\xc4\x97lesni\xc5\xb3 laik\xc5\xb3 dailininkai buvo Vincentas van Gogas ir Pitas Mondrianas. Maurits Cornelis Escher ir Otto Heinrich Treumann buvo gars\xc5\xabs grafikai.\n_START_SECTION_\nMuzika\n_START_PARAGRAPH_\nSvarbiausi Nyderland\xc5\xb3 kompozitoriai apie 1800 m. buvo Johann Wilhelm Wilms ir Carolus Antonius Fodor, orientav\xc4\x99si \xc4\xaf Vienos klasik\xc4\x85. XIX a. ilg\xc4\x85 laik\xc4\x85 muzikin\xc4\xaf vystym\xc4\x85si veik\xc4\x97 vokie\xc4\x8di\xc5\xb3 romantizmas, tai perteikia Richard Hol. Bernard Zweers pirmasis pam\xc4\x97gino sukurti tautin\xc4\x99 Nyderland\xc5\xb3 muzik\xc4\x85. Juo pasek\xc4\x97 Julius R\xc3\xb6ntgen ir Alphons Diepenbrock, tur\xc4\x97j\xc4\x99 \xc4\xaftakos ir tarptautinei muzikai. Svarb\xc5\xabs XX a. kompozitoriai yra Willem Pijper, Matthijs Vermeulen, Louis Andriessen, Otto Ketting, Ton de Leeuw, Theo Loevendie, Misha Mengelberg, Tristan Keuris ir Klaas de Vries._NEWLINE_Kasmet Hagoje vykstantis d\xc5\xbeiazo festivalis \xe2\x80\x9eNorth Sea Jazz Festival\xe2\x80\x9c laikomas vienu svarbiausi\xc5\xb3 d\xc5\xbeiazo rengini\xc5\xb3 pasaulyje. Tarptautiniu mastu \xc5\xbeinomi Nyderland\xc5\xb3 atlik\xc4\x97jai ir grup\xc4\x97s: Herman van Veen, Robert Long, Nits, Candy Dulfer, Anouk Teeuwe, Ellen ten Damme, Tiesto, Armin van Buuren ir grup\xc4\x97 Within Temptation. Hardcore Techno ir Gabber atsirado Roterdame. Trance muzika \xc4\xaf \xc5\xa1al\xc4\xaf atkeliavo i\xc5\xa1 Vokietijos. Paskutiniais metais taip pat populiar\xc4\x97ja Jumpstyle, Hardstyle ir Speedcore._NEWLINE_1958 m. Hilversume, 1970 m. Amsterdame ir 1976 bei 1980 m. Hagoje \xc4\xafvyko Eurovizijos Dain\xc5\xb3 Konkursas. Nyderlandai 5 kartus laim\xc4\x97jo \xc5\xa1\xc4\xaf konkurs\xc4\x85 (1957, 1959, 1969, 1975 ir 2019 m.).\n_START_SECTION_\nArchitekt\xc5\xabra\n_START_PARAGRAPH_\nNyderland\xc5\xb3 architektai tur\xc4\x97jo \xc5\xbeymios \xc4\xaftakos XX a. architekt\xc5\xabrai. \xc5\xbdym\xc5\xabs architektai yra Hendrik Petrus Berlage, Robert van \xe2\x80\x99t Hoff, Jacobus Johannes Pieter Oud, Gerrit Rietveld. Vadinamoji Amsterdamo mokykla smarkiai paveik\xc4\x97 ekspresionizmo architekt\xc5\xabr\xc4\x85. Vienas \xc5\xbeymiausi\xc5\xb3 mokyklos atstov\xc5\xb3 \xe2\x80\x93 Michel de Klerk._NEWLINE_Aldo van Eyck ir Herman Hertzberger, k\xc5\xabr\xc4\x99 po Antrojo pasaulinio karo, yra gars\xc5\xabs strukt\xc5\xabralizmo atstovai._NEWLINE_I\xc5\xa1 \xc5\xa1i\xc5\xb3 laik\xc5\xb3 architekt\xc5\xb3 geriausiai \xc5\xbeinomas Rem Koolhaas su savo biuru Office for Metropolitan Architecture. Nyderland\xc5\xb3 architekt\xc5\xabra nuo 9-ojo XX a. de\xc5\xa1imtme\xc4\x8dio daro nuolatin\xc4\x99 \xc4\xaftak\xc4\x85 pasaulin\xc4\x97s architekt\xc5\xabros vystimuisi.\n_START_SECTION_\nLiterat\xc5\xabra\n_START_PARAGRAPH_\nNyderland\xc5\xb3 klest\xc4\x97jimo laikais, dar vadinamais \xe2\x80\x9eAukso am\xc5\xbeiumi\xe2\x80\x9c (ol. De Gouden Eeuw), klest\xc4\x97jo ne tik tapyba, bet ir literat\xc5\xabra. \xc5\xbdymiausi atstovai \xe2\x80\x93 Joost van den Vondel ir Pieter Corneliszoon Hooft._NEWLINE_Vokie\xc4\x8di\xc5\xb3 okupacijos metu (1940\xe2\x80\x931945 m.) Ana Frank Amsterdame para\xc5\xa1\xc4\x97 visame pasaulyje \xc5\xbeinom\xc4\x85 dienora\xc5\xa1t\xc4\xaf._NEWLINE_Trimis \xc5\xbeinomiausiais XX a. autoritetais laikomi Harry Mulisch, Willem Frederik Hermans ir Gerard Reve. Taip pat gars\xc5\xabs ra\xc5\xa1ytojai Cees Nooteboom, Jan Wolkers ir Hella Haasse.\n_START_SECTION_\nSportas\n_START_PARAGRAPH_\n2000 m. Nyderlanduose ir Belgijoje vyko XI Europos futbolo \xc4\x8dempionatas. Tai buvo pirmosios Europos futbolo pirmenyb\xc4\x97s, vykusios ne vienoje, o dviejose \xc5\xa1alyse._NEWLINE_Nyderlandai 3 kartus u\xc5\xbe\xc4\x97m\xc4\x97 antr\xc4\x85 viet\xc4\x85 Pasaulio futbolo \xc4\x8dempionate (1974, 1978 ir 2010 m.). 1988 m. Nyderlandai laim\xc4\x97jo Europos futbolo \xc4\x8dempionat\xc4\x85, finale 2:0 \xc4\xafveik\xc4\x99 Soviet\xc5\xb3 S\xc4\x85jung\xc4\x85._NEWLINE_Nyderlanduose \xc5\xa1altomis \xc5\xbeiemomis rengiami Vienuolikos miest\xc5\xb3 turai \xe2\x80\x93 \xc4\x8diuo\xc5\xbeimo ant ledo 200 km lenktyn\xc4\x97s.'